स्वास्थ्य एवं परिवार कल्याण मंत्रालय
डॉ. हर्ष वर्धन ने पं. बीडी शर्मा पीजीआईएमएस, रोहतक में ओटी और आईसीयू परिसर का डिजिटल माध्यम से उद्घाटन किया
डॉ. हर्ष वर्धन ने पूर्व पीएम श्री ए.बी. वाजपेयी और पूर्व स्वास्थ्य मंत्री सुषमा स्वराज को याद किया: “उनकी यादों का उल्लेख किए बगैर यह कार्यक्रम अधूरा रहेगा”
“श्री नरेंद्र मोदी ने वाजपेयी जी के सपनों को उड़ान दी है”
डॉ. हर्षवर्धन, केंद्रीय स्वास्थ्य एवं परिवार कल्याण मंत्री ने पंडित भागवत दयाल शर्मा पोस्ट ग्रेजुएट इंस्टीट्यूट ऑफ मेडिकल साइंस, रोहतक में आज श्री अश्विनी कुमार चौबे, केंद्रीय स्वास्थ्य एवं परिवार कल्याण राज्य मंत्री और श्री अनिल विज, गृह, स्वास्थ्य और चिकित्सा शिक्षा एवं शोध मंत्री, हरियाणा की मौजूदगी में नवनिर्मित ओटी  और आईसीयू परिसर का उद्घाटन किया।
यह संपूर्ण परिसर 104.92 करोड़ रुपये के निवेश के साथ प्रधानमंत्री स्वास्थ्य सुरक्षा योजना  के तहत बनाया गया है। इसमें सेंट्रल स्टेराइल सप्लाई डिपार्टमेंट , प्रयोगशालाओं, 34 बेड वाले आईसीयू कॉरिडोर, दो मंजिलों में 16 मॉड्यूलर ऑपरेशन थिएटर, एनेस्थीसिया सेक्शन, डॉक्टरों के लिए प्री-ऑपरेटिव और पोस्ट-ऑपरेटिव चेंजिंग रूम, फैकल्टी रूम, क्लासरूम, लाइब्रेरी, कॉन्फ्रेंस रूम, सेमिनार रूम, आगंतुक क्षेत्र, डॉक्टर और कर्मचारियों के लिए कैफेटेरिया शामिल है।
इस परिसर में सोलर पीवी और सोलर हीटर, लिफ्ट मशीन रूम, ओटी के लिए एएचयू, प्लांट  के साथ मेडिकल गैस पाइपलाइन सिस्टम  के साथ-साथ मॉनिटरिंग रूम, सर्विस ब्लॉक एचवीएसी चिलर्स, ट्रांसफॉर्मर, डीजी सेट और इलेक्ट्रिकल पैनल आदि सुविधाएं भी उपलब्ध है।
प्रधानमंत्री अटल बिहारी वाजपेयी के 2003 के स्वतंत्रता दिवस के संबोधन के दर्शकों को याद करते हुए, डॉ. हर्ष वर्धन ने कहा, “वाजपेयी जी की सोच ने सुनिश्चित किया कि आजादी के 56 साल बाद, भारत को मौजूदा एक एम्स के साथ छह और एम्स मिले। नए एम्स बनाने में आने वाली बाधाओं और भारत के सभी हिस्से में सार्वजनिक स्वास्थ्य प्रणाली के विस्तार की जरूरत को समझते हुए 75 मौजूदा संस्थानों को उन्नत करने की योजना बनाई गई, जो सुपर स्पेशियलिटी ब्लॉक या ट्रॉमा सेंटर जैसी सुविधाओं के साथ लोगों को एम्स जैसी सेवाएं दे सकें। पंडित बीडी शर्मा पीजीआईएसएस को इसी सोच के साथ अपग्रेड किया गया है।”
उन्होंने पीएमएसएसवाई योजना में पूर्व स्वास्थ्य मंत्री श्रीमती सुषमा स्वराज के अत्यधिक योगदान और हरियाणा से उनके जीवन भर संबंध पर बात की। उन्होंने कहा, “वह राज्य में सबसे कम उम्र की कैबिनेट सदस्य थीं और आज इस आयोजन में बहुत खुश होती। यह कार्यक्रम उन्हें याद किए बगैर अधूरा रहेगा।”
डॉ. हर्षवर्धन ने प्रधानमंत्री श्री नरेन्द्र मोदी के नेतृत्व का आभार जताया, जिन्होंने इस योजना को आगे बढ़ाने में व्यक्तिगत रूप से ध्यान दिया और अपनी ऊर्जा लगाई। उन्होंने कहा, “पीएमएसएसवाई के तीसरे चरण की 2019 में घोषणा की गई थी और आकांक्षापूर्ण जिलों में 75 मेडिकल कॉलेजों के लिए काम पूरी रफ्तार से चल रहा है।” उन्होंने 31 दिसंबर, 2022, जब भारत अपनी आजादी का 75वां वर्ष मनाएगा, तक 1.5 लाख आयुष्मान भारत- हेल्थ एंड वेलनेस सेटर्स खोलने की अपनी प्रतिबद्धता एक बार फिर दोहराई।
कोविड से हमेशा सतर्क रहने की जरूरत पर जोर देते हुए, उन्होंने राज्य के अधिकारियों और निर्वाचित प्रतिनिधियों से अनुरोध किया कि वे हरियाणा के लोगों में कोविड रोकथाम संबंधी उचित व्यवहार अपनाने को जन आंदोलन बनाने की प्रधानमंत्री की स्पष्ट अपील की व्यक्तिगत तौर पर निगरानी करें और राज्य को दूसरों के लिए उदाहरण के योग्य बनाएं।
बक्सर में अपने पैतृक घर से डिजिटल रूप में शामिल श्री अश्विनी कुमार चौबे ने कहा कि पीएमएसएसवाई, भारत के दूर-दराज इलाकों में स्वास्थ्य सेवाओं तक पहुंच को सुलभ बनाने के अपने लक्ष्य को पूरा कर रहा है और “सर्व संतु निरमया” के सपने को भी साकार कर रहा है।
श्री अनिल विज ने हरियाणा में स्वास्थ्य ढांचे को मजबूत करने में केंद्र सरकार की सक्रिय भूमिका के लिए उसका आभार जताया। सभी लोगों को उन्होंने बताया कि राज्य सरकार इस परिसर में एक पोस्ट कोविड केयर रिसर्च सुविधा खोलना चाहती है। इसके अलावा राज्य सरकार एक आवासीय परिसर भी बनाएगी, जिसमें छात्रों के लिए 160 कमरे, छात्राओं के लिए 255 कमरे और 156 नए स्टाफ क्वार्टर होंगे।
इस कार्यक्रम में डॉ. अरविंद शर्मा, संसद सदस्य, लोक सभा , प्रो. ओ.पी. कालरा, कुलपति, पंडित भागवत दयाल शर्मा स्वास्थ्य विज्ञान विश्वविद्यालय, रोहतक, प्रो. रोहतास के यादव, निदेशक, पंडित भागवत दयाल शर्मा पीजीआईएमएस, रोहतक शामिल रहे। इसमें श्रीमती. पद्मजा सिंह, संयुक्त सचिव  और स्वास्थ्य मंत्रालय के अन्य वरिष्ठ अधिकारी भी मौजूद रहे।